32011R0724
L 194/14
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 724/2011
od 25. srpnja 2011.
o izmjeni Uredbe (EU) br. 468/2010 o popisu EU plovila koja se bave nezakonitim, neprijavljenim i nereguliranim ribolovom
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredbi (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredbi (EZ) br. 1093/94 i (EZ) br. 1447/1999 (1), a posebno njezin članak 30.,
budući da:
(1)
Poglavlje V. Uredbe (EZ) br. 1005/2008 utvrđuje postupke za određivanje ribarskih plovila koja se bave nezakonitim, neprijavljenim i nereguliranim ribolovom (NNN ribarska plovila), kao i postupke za utvrđivanje EU popisa takvih plovila. Članak 37. te Uredbe predviđa radnje koje se poduzimaju protiv ribarskih plovila koja su uvrštena na popis.
(2)
Popis Unije NNN ribarskih plovila utvrđen je Uredbom Komisije (EU) br. 468/2010 (2).
(3)
U skladu s člankom 30. stavkom 1. Uredbe (EZ) br. 1005/2008, popis Unije također obuhvaća ribarska plovila koja su uvrštena na popise NNN ribarskih plovila koje utvrđuju regionalne organizacije za upravljanje ribarstvom.
(4)
U skladu s člankom 30. Uredbe (EZ) br. 1005/2008, nakon što od regionalnih organizacija za upravljanje ribarstvom primi popise ribarskih plovila za koja se pretpostavlja ili je potvrđeno da sudjeluju u NNN ribarstvu, Komisija će ažurirati popis Unije.
(5)
Komisija je zaprimila ažurirane popise s godišnjih sastanaka regionalnih organizacija za upravljanje ribarstvom.
(6)
Uzimajući u obzir da jedno te isto plovilo može biti uvršteno pod različitim imenima i/ili zastavom ovisno o vremenu kada je uvršteno na popise regionalnih organizacija za upravljanje ribarstvom, ažurirani popis Unije treba uključivati različita imena i/ili zastave koje su utvrdile pojedine regionalne organizacije za upravljanje ribarstvom.
(7)
Uredbu (EU) br. 468/2010 treba stoga na odgovarajući način izmijeniti.
(8)
Mjere predviđene u ovoj Uredbi u skladu su s mišljenjem Upravljačkog odbora za ribarstvo i akvakulturu,
DONIJELA JE OVU UREDBU:
Članak 1.
Dio B Priloga Uredbi (EU) br. 468/2010 zamjenjuje se tekstom u Prilogu ovoj Uredbi.
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. srpnja 2011.